PATVIRTINTA

Sedos Vytauto Mačernio gimnazijos direktoriaus

2024 m. spalio 30 d. įsakymo Nr. V1- 103

**MOKINIŲ MOKYMOSI PASIEKIMŲ VERTINIMO IR VERTINIMO**

**REZULTATŲ PANAUDOJIMO TVARKA**

**I SKYRIUS**

**BENDROSIOS NUOSTATOS**

1. Mokinių mokymosi pasiekimų vertinimo ir vertinimo rezultatų panaudojimo tvarka (toliau Tvarka) parengta vadovaujantis Nuosekliojo mokymosi pagal bendrojo ugdymo programas tvarkos aprašu patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK -556 „Dėl nuosekliojo mokymosi pagal bendrojo ugdymo programas tvarkos aprašo patvirtinimo“ ,Lietuvos Respublikos švietimo, mokslo ir sporto ministro įsakymu „Dėl mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu“, patvirtintu 2023 m. rugpjūčio 31 d. įsakymo Nr. V-1125, Pradinio, pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“.

2. Tvarkoje apibrėžiami mokinių mokymosi pasiekimų vertinimo (įsivertinimo) tikslai ir būdai, vertinimo lygmenys ir principai, mokinių įgytų kompetencijų vertinimas ir vertinimo rezultatų panaudojimas, vertinimas ugdymo procese, įvertinimo fiksavimas, informavimas.

3. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairiais būdais teikiamas grįžtamasis ryšys mokiniui apie jo pasiekimus, pateikiamos rekomendacijos dėl tolesnio mokymosi.

4. Mokymosi pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti. Jais paremta kasdienė vertinimo praktika, kuri gimnazijoje prisideda prie įtraukios ir mokinį, ir mokytoją įgalinančios kultūros formavimosi.

**II SKYRIUS**

**MOKINIŲ MOKYMOSI PASIEKIMŲ VERTINIMO TIKSLAI IR BŪDAI**

5. Tvarkoje išskiriami trys pagrindiniai mokinių mokymosi pasiekimų vertinimo tikslai:

5.1. padėti mokytis. Vertinimas ugdymo procese skirtas informacijai apie mokinių pasiekimus kaupti. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;

5.2. pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu;

5.3. valdyti ugdymo proceso kokybę. Šis tikslas orientuotas į gimnazijos veiklos tobulinimą. Ugdymo proceso kokybę lemia įvairūs veiksniai, kuriems nustatyti būtina apdoroti didesnės imties duomenis taikant statistinę analizę.

6. Mokymosi pasiekimų vertinimo tikslams įgyvendinti naudojami šie vertinimo būdai:

6.1. **formuojamasis** vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi. Formuojamasis vertinimas apima:

6.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;

6.1.2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;

6.1.3. tolesnį mokymąsi, stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, galinčią padėti mokiniui geriau atlikti jo darbą;

6.1.4. sąlygų mokiniams mokytis su bendraklasiais ir iš bendraklasių užtikrinimą. Mokymasis yra socialinė ir kultūrinė praktika, todėl mokiniai daug išmoksta vieni iš kitų, nes bendraudami su bendraamžiais yra atviresni, nepatiria baimės ir nerimo jausmo;

6.1.5. mokinių skatinimą permąstyti savo mokymosi patirtį ir įsivertinti pasiektą rezultatą. Mokymasis yra sąmoninga mokinio veikla, todėl mokytojas turėtų aktualizuoti mokymosi turinį, padėti mokiniui atrasti asmeninę mokymosi prasmę;

6.2. **apibendrinamasis** vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas mokyklos vidinis ir išorinis apibendrinamasis vertinimas;

6.2.1. mokyklos vidinis apibendrinamasis vertinimas skirstomas į trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pažymiai, pasiekimų lygių aprašai. Tinkamai įgyvendinamas apibendrinamasis vertinimas turi:

6.2.1.1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

6.2.1.2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;

6.2.1.3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;

6.2.1.4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;

6.2.1.5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;

6.2.1.6. vadovautis aiškia vertinimo skale, kuri suprantama visoms suinteresuotoms pusėms;

6.2.1.7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;

6.2.1.8. vertinti už tai, ką mokinys atliko;

6.2.2. išorinį apibendrinamąjį vertinimą organizuoja Nacionalinė švietimo agentūra, vykdanti nacionalinius mokinių pasiekimų patikrinimus, pagrindinio ugdymo pasiekimų patikrinimus ir valstybinius brandos egzaminus. Mokinių mokymosi pasiekimų patikrinimai organizuojami ugdymo kokybės valdymo tikslais. NMPP rezultatai nėra konvertuojami į pažymius;

6.2.3. vertinimas ugdymo procese apima formuojamąjį ir gimnazijos vidinį apibendrinamąjį vertinimą. Gimnazijoje taikomos formuojamojo ir apibendrinamojo vertinimo praktikos turi palaikyti mokymąsi, derėti tarpusavyje ir užtikrinti sąlygas visiems vertinimo tikslams realizuoti.

**III SKYRIUS**

**MOKINIŲ MOKYMOSI PASIEKIMŲ VERTINIMO LYGMENYS**

7. Vertinimas gimnazijoje įgyvendinamas asmeniniu (mokinio), tarpasmeniniu (kelių mokinių), bendruomeniniu (klasės ir gimnazijos) ir nacionaliniu lygmenimis, kurie dera tarpusavyje ir sudaro bendrą sistemą:

7.1. asmeninis (mokinio) lygmuo apima mokinio konkrečių mokymosi pasiekimų įsivertinimą. Įsivertinimas yra planuojamas ir įgyvendinimas padedant mokytojui. Įsivertinimo metodai bei priemonės pa(si)renkami atsižvelgiant į individualius mokinio poreikius, polinkius bei galimybes;

7.2. tarpasmeninis (kelių mokinių) lygmuo apima mokinių tarpusavio įsivertinimą pagal konkrečias kompetencijas. Į(si)vertinimas yra planuojamas ir įgyvendinamas padedant mokytojui. Įsivertinimo metodai bei priemonės pa(si)renkami atsižvelgiant į mokinių tarpusavio santykius, darbo mažesnėse ar didesnėse grupėse patirtį, grupių dinamiką ir kitas svarbias porų ir / ar grupių charakteristikas;

7.3. bendruomeninis klasės lygmuo apima mokytojo planuojamą ir įgyvendinamą mokinių pasiekimų vertinimą, siekiant visų trijų tikslų – padėti mokytis, pripažinti ir sertifikuoti rezultatus, valdyti mokymo(si) kokybę. Mokinių pasiekimų vertinimo būdai, metodai bei priemonės pa(si)renkami atsižvelgiant į mokymo(si) tikslus, konkretaus mokomojo dalyko specifiką. Siekdamas adekvataus ir veiksmingo kompetencijų vertinimo, mokytojas atsižvelgia į visos klasės ir kiekvieno mokinio poreikius, polinkius bei galimybes ir prasmingai derina visus vertinimo būdus. Mokytojai įgyvendina kompetencijomis grįstus uždavinius pasiūlydami mokiniams atlikti turtingas užduotis, atskleidžiančias kompetencijų raišką;

7.4. bendruomeninis gimnazijos lygmuo apima gimnazijoje parengtą vertinimo tvarką, derančią su nacionalinio lygmens dokumentais. Pedagogai bendradarbiaudami tobulina profesines kompetencijas, kolegialiai priima sprendimus, drauge kuria bei palaiko vertinimo kultūrą bendruomenėje;

7.5. nacionalinis lygmuo apima išorinį vertinimą, vykdomą išsilavinimui patvirtinti, bei mokymosi pasiekimų stebėseną, mokymosi duomenų analizę, išvadų darymą bei rekomendacijų teikimą siekiant geresnės ugdymo kokybės.

**IV SKYRIUS**

**MOKINIŲ ĮGYTŲ KOMPETENCIJŲ VERTINIMAS**

8. Gimnazija užtikrina, kad mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Vertindami mokinių įgytas kompetencijas, mokytojai vadovaujasi nuostata, kad:

8.1. ugdant mokinių kompetencijas dalyku, jos vertinamos kartu su dalykiniais pasiekimais;

8.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos:

8.2.1. 1-2 klasėse kartą per mėn. pildomas 1 Priedas.

8.2.2. 3-IV klasėse fiksuojant mokinių pasiekimų informaciją „Reflectus“ sistemoje.

9. **Sukaupta informacija ir kiti mokinių įgytų kompetencijų įrodymai apibendrinami metų pabaigoje įrašu e. dienyne „įskaityta/ neįskaityta“.**

10. Planuojant mokinių įgytų kompetencijų vertinimą numatomas mokymosi kelias, vedantis ugdymo siekinių link: pradedama nuo ugdymo siekinio identifikavimo ir jo suskaidymo į mažesnius žingsnius, kurie mokiniams padėtų artėti prie iš(si)kelto tikslo, po to planuojamas mokymosi turinys, numatant mokymosi užduotis ir parenkant veiklas:

10.1. ugdymo siekinių numatymas. Vadovaujantis bendrosiomis programomis ir atsižvelgiant į mokinių mokymosi poreikius, klasės kontekstą ir mokyklos kultūrą, apibrėžiami konkretūs ugdymo siekiniai;

10.2. mokymosi žingsnių ir požymių planavimas. Numatoma, kokie mokymosi požymiai parodys, kad mokiniai, sėkmingai įveikdami mažesnius žingsnius, kryptingai juda link užsibrėžto siekinio;

10.3. mokymosi užduočių ir veiklų parinkimas. Mokinių įgytų kompetencijų ugdymo analitinės, projektinės ir kt. užduotys bei veiklos. Joms įgyvendinti pasitelkiami įvairūs mokymosi šaltiniai bei aplinkos, svarstomi mokiniams aktualūs klausimai bei problemos ir mokomasi skirtingose aplinkose. Jų išdava – mokinių priimti ir praktiškai taikomi sprendimai. Tokio pobūdžio užduotys ir veiklos ugdo aukštesnio lygmens mąstymą, padeda užtikrinti dermę tarp ugdymo siekinių, mokymosi veiklų bei vertinimo.

11. Mokinio įgytoms kompetencijoms vertinti svarbus veiksmingas grįžtamasis ryšys. Tai yra mokiniui teikiama informacija apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Mokiniui svarbu sužinoti, ką ir kaip jam reikėtų tobulinti savo mokymosi procese, kad darytų pažangą ir gerėtų jo mokymosi pasiekimai:

11.1. grįžtamasis ryšys turi būti teikiamas įvairiomis formomis (žodžiu, raštu, neverbaline kalba).

**V SKYRIUS**

**MOKINIŲ MOKYMOSI PASIEKIMŲ VERTINIMO REZULTATŲ PANAUDOJIMAS**

12. Vertinimo rezultatai panaudojami ugdymo procesui tobulinti: padėti mokytis, patvirtinti rezultatus, stebėti ir valdyti ugdymo kokybę.

13. Formuojamuoju būdu vertinamas kasdienis mokymasis ir mokinio pažanga naudojama kasdieniam mokymosi procesui stebėti, planuoti ir jį tobulinti.

14. Vertinant pasiekimus apibendrinamuoju būdu, mokinių rezultatai yra naudojami mokinio pasiekimų lygiui nustatyti, užfiksuoti ir vėliau panaudoti rezultatams įskaityti ir įgytam išsilavinimui patvirtinti.

15. Nacionalinių pasiekimų patikrinimų rezultatai naudojami gimnazijos, savivaldybės, nacionalinio lygmens rezultatams stebėti ir ugdymo kokybei užtikrinti.

16. Mokytojai/klasės vadovai nuolat stebi mokinių mokymąsi, mokiniams ir tėvams (globėjams, rūpintojams) laiku teikia grįžtamąją informaciją apie mokymosi pažangą ir pasiekimus.

17. Direktoriaus pavaduotojai ugdymui, rengia gimnazijos mokinių ugdymo pasiekimų pusmečio/mokslo metų analizę, pristato Mokytojų tarybos posėdžiuose, tėvų susirinkimuose bei priima sprendimus dėl ugdymo proceso koregavimo.

**VI SKYRIUS**

**MOKINIŲ MOKYMOSI PASIEKIMŲ VERTINIMO PRINCIPAI**

18. Mokinių pasiekimų vertinimo esmė – padėti mokiniui mokytis ir tobulėti. Mokinių pasiekimų vertinimas grindžiamas atvirumu, nešališkumu, visų gimnazijos bendruomenės narių bendravimu ir bendradarbiavimu. Vertinimas neturi būti suprantamas kaip apdovanojimo ar drausminimo priemonė. Gimnazijos vertinimo kultūra nėra orientuota į mokinių konkurencijos tarpusavyje skatinimą, todėl yra vengiama mokinių lyginimo tarpusavyje.

18.1. mokinių pasiekimai vertinami, naudojantis bendrosiose programose įvardytais pasiekimais ir pasiekimų lygių aprašymais;

18.2. vertinimo procese svarbus mokinio dalyvavimas; mokinys įsivertina savo mokymosi procesą ir rezultatus „Reflectus“ sistemoje.

19. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:

19.1. vadovaujasi Pedagogų etikos kodeksu, patvirtintu 2018 m. birželio 11 d. švietimo ir mokslo ministro įsakymu Nr. V-561 „Dėl Pedagogų etikos kodekso patvirtinimo“;

19.2. mokslo metų pradžioje (per pirmąją savo dalyko pamoką) mokinius supažindina su dalyko, dalyko modulio planais, aptaria tikslus, uždavinius, darbo metodus, vertinimo kriterijus, formas, susitaria dėl mokymosi pasiekimų informacijos kaupimo ir jos fiksavimo sistemos;

19.3. ugdymo procese taiko adekvačius mokinių mokymosi pasiekimų stebėsenos ir vertinimo metodus;

19.4. kuria ir palaiko į mokymąsi orientuotą vertinimo kultūrą;

19.5. kolegialiai sprendžia mokinių įgytų kompetencijų vertinimo klausimus;

19.6. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;

19.7. tobulina instrumentus, padedančius įvertinti mokinių mokymosi pasiekimus ir įgytas kompetencijas;

19.8. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;

19.9. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba, dirbtiniu intelektu atsiskaitymų metu ir pan 19.10. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;

19.11. vertinimo proceso metu gerbia mokinių privatumą ir išlaiko konfidencialumą;

19.12. tinkamai tvarko mokinių mokymosi pasiekimų stebėsenos ir vertinimo duomenis.

20. Mokinių mokymosi pasiekimai fiksuojami elektroniniame dienyne.

21. Mokinių žinios, gebėjimai, įgūdžiai, pastangos, pažanga vertinama sistemingai, formuojamasis vertinimas derinamas su diagnostiniu ir kaupiamuoju vertinimu, pagal Bendrųjų programų reikalavimus, metodinėse grupėse aptartus ir suderintus dalyko vertinimo metodus, formas ir kriterijus.

22. Pradinio ugdymo programoje mokinių pasiekimai vertinami idiografiniu būdu.

23. Pagrindinio ir vidurinio ugdymo programose pasiekimų lygiai siejami su pažymiu: nepasiektas slenkstinis lygis -1-3 balai,

slenkstinis lygis – 4 balai,

patenkinamas lygis – 5–6 balai,

pagrindinis lygis – 7–8 balai,

aukštesnysis lygis – 9–10 balų.

24. Įskaita vertinami šių mokomųjų dalykų pasiekimai: etikos, tikybos, gyvenimo įgūdžių programos, mokomųjų dalykų modulių. Visų kitų mokomųjų dalykų mokinių pasiekimai vertinami pažymiais, taikant 10 balų vertinimo sistemą.

25. Specialiosios medicininės fizinio pajėgumo grupės mokinių pasiekimai fizinio ugdymo pamokose vertinami įrašu „įskaityta“ ( įsk.“) arba „neįskaityta“ (neįsk.“).

26. Mokinių mokymosi pasiekimų vertinimo sistemingumas. Pasiekimai įvertinami tokiu dažnumu per pusmetį:

26.1. jei dalykui mokyti skirta 1 pamoka per savaitę, įvertinama ne mažiau kaip 3 pažymiais;

26.2. jei dalykui mokyti skirtos 2 pamokos per savaitę, įvertinama ne mažiau kaip 5 pažymiais;

26.3. jei dalykui mokyti skirta 3 ir daugiau pamokų per savaitę, įvertinama ne mažiau kaip 7 pažymiais.

26.4. jei dalykui mokyti skirta 4 pamokos per savaitę, įvertinama ne mažiau kaip 9 pažymiais.

26.5. jei dalykui mokyti skirta 5 ir daugiau pamokų per savaitę, įvertinama ne mažiau kaip 11 pažymių.

27. Mokiniams, pradedantiems mokytis pagal pagrindinio ugdymo programos pirmąją dalį (5 klasė), skiriamas adaptacinis laikotarpis: rugsėjo mėnesį 5 klasių mokinių mokymosi pasiekimai pažymiais nevertinami.

28. Visiems naujai į gimnaziją atvykusiems mokiniams nustatomas 1 mėn. adaptacinis laikotarpis, kurio metu rekomenduojama jų pasiekimų nevertinti nepatenkinamais įvertinimais.

**VII SKYRIUS**

**ATSISKAITOMŲJŲ DARBŲ ORGANIZAVIMO TVARKA**

29. **Kontrolinis darbas** ( rašinys) – mokinio žinias, gebėjimus, įgūdžius patikrinantis ir formaliai vertinamas darbas, kuriam atlikti skiriama ne mažiau kaip 30 minučių:

29.1. Kontroliniai darbai planuojami ir fiksuojami ilgalaikiuose planuose;

29.2. Rekomenduojama per pusmetį organizuoti ne mažiau kontrolinių darbų, nei yra to dalyko savaitinių pamokų;

29.3. Nerekomenduojama organizuoti kontrolinį darbą paskutinę dieną prieš mokinių atostogas ir pirmą dieną po mokinių atostogų, paskutinę pusmečio savaitę;

29.4. Apie kontrolinį darbą, jo pobūdį, rašymo tikslus, vertinimo kriterijus mokiniai įspėjami ne vėliau kaip prieš savaitę;

29.5. Dėl svarbių priežasčių mokytojai, suderinę su mokiniais, turi teisę kontrolinio darbo laiką keisti;

29.6. Vieną dieną ta pati klasė gali rašyti tik vieną kontrolinį darbą;

29.7. Kontrolinių darbų atlikimo laiką derina klasę mokantys mokytojai, tai fiksuodami elektroniniame dienyne;

29.8. Sutapus kelių dalykų kontrolinio darbo laikui, pirmenybė rašyti kontrolinį darbą teikiama mokomajam dalykui, kurio savaitinių pamokų yra mažiau;

29.9. Kontrolinius darbus būtina vertinti ir paskelbti įvertinimus per 10 darbo dienų. Darbai turi būti grąžinami atsiskaičius visiems tos klasės mokiniams;

29.10. Kontrolinio darbo įvertinimai įrašomi e. dienyne tą dieną, kurią jis buvo rašytas;

29.11. Sudarant kontrolinio darbo užduotis rekomenduojama laikytis eiliškumo: nuo lengvesnių užduočių eiti prie sunkesnių, kad kiekvienas mokinys galėtų atlikti nors kelias jo gebėjimus atitinkančias užduotis ir gauti atitinkamą įvertinimą;

29.12. Rekomenduojama užduotis pateikti taip, kad būtų nurodytas kiekvienos užduoties įvertinimas balais (taškais);

29.13. Būtina organizuoti kontrolinių bei kitų atsiskaitomųjų darbų aptarimo pamokas (fiksuojama dienyne);

29.14. Mokinys privalo parašyti visus mokomojo dalyko plane numatytus kontrolinius darbus;

29.15. Nerašius kontrolinio darbo būtina atsiskaityti tokia tvarka:

29.15.1. grįžęs po ligos mokinys atsiskaito per dvi savaites patogiu mokytojui ir mokiniui laiku;

29.15.2. mokinys, nerašęs kontrolinio darbo be pateisinamos priežasties, atsiskaito per vieną savaitę nuo kontrolinio darbo rašymo dienos (patogiu mokytojui laiku);

29.15.3. pasibaigus atsiskaitymo terminui ir už nerašytą darbą neatsiskaičius, rašomas „1“. Vertinimas pagrindžiamas komentaru elektroninio dienyno komentarų skiltyje: „Vertinimas („vienas“) už laiku neatsiskaitytą kontrolinį darbą (tema)“;

29.15.4. mokiniui ilgai sirgus, I pusmečio kontrolinio darbo atsiskaitymas gali būti nukeltas į kitą pusmetį, jei mokiniui grįžus į mokyklą liko mažiau nei dvi savaitės iki pusmečio pabaigos;

29.15.5. kontroliniam darbui mokinys pasiruošia savarankiškai;

29.16. kontrolinį darbą perrašyti nerekomenduojama;

29.17. kontrolinį darbą, pageidaujant mokiniams, rekomenduojama perrašyti, jei daugiau kaip 50 % mokinių už jį gavo nepatenkinamus įvertinimus.

30. **Apklausa raštu** – trumpas (iki 20 min.) mokinio ar visos klasės mokinių žinių patikrinimas. Užduotys – trumpos, konkrečios, ne daugiau kaip iš 1–2 pamokų medžiagos. Apklausos formos gali būti įvairios: klausimynas, testas ir kt.:

30.1. apie apklausą raštu iš anksto informuoti nebūtina;

30.2. rezultatai įrašomi į e. dienyną arba panaudojami kaupiamajam vertinimui;

30.3. mokiniai, praleidę apklausą, atsiskaityti neprivalo.

31. **Apklausa (atsiskaitymas) žodžiu** – mokinio žinių patikrinimas arba monologinis ar dialoginis vertinamasis kalbėjimas, skirtas patikrinti, kaip mokinys geba lietuvių ar užsienio kalba taisyklingai, argumentuotai, įtikinamai reikšti mintis:

31.1. kalbų mokytojai organizuoja ne mažiau kaip vieną atsiskaitymą žodžiu per pusmetį;

31.2. apklausos žodžiu rezultatų motyvuotas įvertinimas pažymiu pasakomas mokiniui tą pačią pamoką. Įvertinimas įrašomas į e. dienyną arba panaudojamas kaupiamajam vertinimui; 31.3 rekomenduojama atsiskaitymą žodžiu organizuoti socialinių, gamtos mokslų ir kitų dalykų mokytojams.

32. **Savarankiškas darbas** – mokinio gebėjimų pritaikyti įgytas žinias individualiai atliekant praktines užduotis iš jau išmoktų ar naujai išdėstytų temų patikrinimas.

32.1. savarankiško darbo metu mokiniai gali naudotis mokytojo nurodyta mokomąja medžiaga;

32.2. apie savarankiško darbo rašymą iš anksto informuoti nebūtina;

32.3. darbo rezultatai įrašomi į e. dienyną arba panaudojami kaupiamajam vertinimui;

32.4. nerekomenduojama įrašyti nepatenkinamą įvertinimą, jei savarankiškas darbas buvo rašomas iš naujos toje pamokoje dėstytos temos;

32.5. patikrinimas ir vertinimas gali vykti pasirinktinai (tikrinami ne visų mokinių darbai).

33. **Laboratoriniai ir praktikos darbai** – tikrinamieji darbai, trunkantys ne mažiau kaip 35 minutes, jų metu tikrinami mokinių gebėjimai teorines žinias taikyti praktikoje.

33.1. apie laboratorinį/praktikos darbą pranešama ne vėliau kaip prieš vieną to dalyko pamoką;

33.2. laboratoriniai/praktikos darbai chemijos, fizikos, biologijos ar technologijų pamokose įvertinami pažymiu;

33.3. mokinys, neatvykęs į laboratorinį darbą, atsiskaityti neprivalo;

33.4. laboratoriniai/praktikos darbai atliekami nepriklausomai nuo to, ar tą dieną rašomas kontrolinis darbas.

**VIII SKYRIUS**

**MOKINIO MOKYMOSI PASIEKIMŲ FIKSAVIMAS BAIGIANTIS UGDYMO LAIKOTARPIUI**

34. Mokinio mokymosi pasiekimai pusmečio (metų) pabaigoje apibendrinami ir vertinimo rezultatas fiksuojamas e.dienyne dienyne:

34.1. pradiniame ugdyme dorinis ugdymas (tikyba, etika) vertinamas įrašant įrašą: „įskaityta“ („įsk“) ar „neįskaityta“ („neįsk“),. Lietuvių kalba ir literatūra, matematika, užsienio kalba, visuomeninis ugdymas, gamtos mokslai, šokis, fizinis ugdymas, muzika, dailė ir technologijos vertinami įrašant lygius: aukštesnysis, pagrindinis, patenkinamas, slenkstinis, nepasiektas slenkstinis.

34.2. pagrindiniame ir viduriniame ugdyme vertiname įrašu „įskaityta“ („įsk“), „neįskaityta“ („neįsk“), arba balu, taikant 10 balų vertinimo sistemą:

34.2.1. patenkinamas įvertinimas – įrašai: „atleista“ („atl“), „įskaityta“ („įsk“), 4–10 balų įvertinimas;

34.2. 2.nepatenkinamas įvertinimas – įrašas „neįskaityta“ („neįsk“), 1–3 balų įvertinimas.

35. Jei mokinys neatliko per pusmetį skirtų vertinimo užduočių dėl ligos fiksuojamas įrašas „atleista“ („atl.“).

36. Mokiniui, besimokančiam pagal pagrindinio ar vidurinio ugdymo programą, pusmečio dalyko įvertinimas fiksuojamas iš visų atitinkamo laikotarpio pažymių, skaičiuojant jų aritmetinį vidurkį ir taikant apvalinimo taisyklę.

36.1. . mokiniui atleistam pagal gydytojo rekomendaciją ir direktorės įsakymą, pusmečio ar metinių pažymių stulpelyje rašoma ,, atleista“ (atl.).

36.2. fiksuojamas nepatenkinamas pusmečio įvertinimas įrašu „neįskaityta“ („neįsk“),jei mokinys be pateisinamos priežasties nelankė mokyklos ir iki pusmečio pabaigos neatliko tuo laikotarpiu skirtų vertinimo užduočių ( pvz. kontrolinių darbų, atsiskaitomųjų darbų ir pan.), nepademonstravo pasiekimų, numatytų Bendrosiose programose.

37. Fiksuojant pusmečio dalyko įvertinimą įrašais „įsk“ arba „neįsk“, atsižvelgiama į tai, kokių įrašų per ugdymo laikotarpį yra daugiau.

37.1. jei bent vienu pusmečiu fiksuotas įvertinimas įrašu „neįskaityta“ („neįsk“), tuomet dalyko meinis įvertinimas - „neįskaityta“ („neįsk“).

38. Mokiniui, atvykusiam iš kitos mokyklos per mokslo metus, pusmečių ar metiniai įvertinimai fiksuojami, gavus tos mokyklos pažymą apie mokymosi pasiekimus.

39. Dalyko metinis įvertinimas fiksuojamas iš I ir II pusmečių įvertinimų, skaičiuojant jų aritmetinį vidurkį ir taikant apvalinimo taisykles (pvz., jei I pusmečio pažymys – 7, II pusmečio – 6, tai dalyko metinis įvertinimas – 7).

39.1. jei I ir II pusmečio įvertinimai skiriasi dviem ir daugiau balų, metinis įvertinimas vedamas iš visų per mokslo metus gautų pažymių.

40. Pradiniame ugdyme II pusmečio įvertinimas laikomas metiniu įvertinimu.

41. Pusmečių ir metiniai įvertinimai turi būti išvedami ne vėliau kaip paskutinę pusmečio dieną.

42. Už neįsisavintą I pusmečio programą mokinys privalo pasiruošti ir atsiskaityti iki Mokytojų tarybos posėdyje numatytos datos arba II pusmečio pabaigos, už neįsisavintą II pusmečio programą mokinys privalo pasiruošti ir atsiskaityti iki mokslo metų pabaigos.

43. Papildomų darbų įvertinimas laikomas pusmečio įvertinimu.

44. Pradinio ugdymo programos baigiamosios klasės mokinys, turintis bent vieno dalyko nepatenkinamą metinį (po papildomo darbo, jei buvo skirtas) įvertinimą ir (ar) nedalyvavęs be pateisintos priežasties lietuvių kalbos ir literatūros (skaitymo) ir matematikos nacionaliniuose mokinių pasiekimų patikrinimuose arba bent viename iš jų, paliekamas kartoti pradinio ugdymo programos 4 klasėje.

45. Mokinio, turinčio kai kurių ugdymo plano dalykų nepatenkinamus metinius įvertinimus, neatliktą socialinę-pilietinę veiklą, kėlimo į aukštesnę klasę, palikimo kartoti ugdymo programos ar papildomų darbų skyrimo klausimus svarsto mokinį ugdę mokytojai Mokytojų tarybos posėdyje.

46. Mokinį, turintį dviejų ar daugiau dalykų neigiamus metinius įvertinimus, Mokytojų tarybos sprendimu, rekomenduojama palikti kartoti ugdymo programą (mokiniui iki 16 metų) arba keisti mokymosi formą (mokiniui nuo 16 metų).

47. Sprendimas dėl papildomų darbų skyrimo mokiniui, jo kėlimo į aukštesnę klasę ar palikimo kartoti ugdymo programą, atsižvelgus į Mokytojų tarybos siūlymą, įforminamas gimnazijos direktoriaus įsakymu.

48. Klasės vadovas supažindina mokinio tėvus (globėjus, rūpintojus) su gimnazijos direktoriaus įsakymu.

**IX SKYRIUS**

**BAIGIAMOSIOS NUOSTATOS**

49. Mokymosi pasiekimų vertinimo ir vertinimo rezultatų panaudojimo tvarkos aprašas gali būti keičiamas, atsižvelgiant į mokymosi proceso pokyčius ir pakeistus jį reglamentuojančius dokumentus.

50. Su Aprašu mokiniai ir tėvai (globėjai, rūpintojai) supažindinami mokslo metų pradžioje.

51. Aprašo įgyvendinimo priežiūrą vykdo direktoriaus pavaduotojai ugdymui.

52. Aprašas yra skelbiamas gimnazijos interneto svetainėje.

\_\_\_\_\_\_\_\_\_\_\_\_\_\_\_\_\_\_

1. Priedas

Sedos Vytauto Mačernio gimnazijos 1-2 klasių

**mokinio kompetencijų įsivertinimo lapas** (asmeninės pažangos įsivertinimas)

20...-20... m.m.

........ kl. mok. ..............................................................................................................

Mokslo metų ugdymosi tikslai: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vertinimas: raudona – retai, geltona – gana dažnai, žalia – dažnai.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Eil. Nr.** | **Vertinimo kriterijus** | **Mėnuo** | | | | | | | | | |
| 09 | 10 | 11 | 12 | 01 | 02 | 03 | 04 | 05 | 06 |
| **Pažinimo kompetencijos** | |  | | | | | | | | | |
| 1. | Įdėmiai klausausi, aktyviai dalyvauju pamokose. |  |  |  |  |  |  |  |  |  |  |
| 2. | Turiu pamokoms reikalingas priemones. |  |  |  |  |  |  |  |  |  |  |
| 3. | Daugumą užduočių gebu atlikti savarankiškai. |  |  |  |  |  |  |  |  |  |  |
| 4. | Stengiuosi mokytis kuo geriau. |  |  |  |  |  |  |  |  |  |  |
|  | **Socialinė, emocinė, sveikos gyvensenos kompetencija** |  |  |  |  |  |  |  |  |  |  |
| 1. | Esu drausmingas (-a), netrukdau kitiems mokytis. |  |  |  |  |  |  |  |  |  |  |
| 2. | Laisvalaikiu sportuoju, žaidžiu judrius žaidimus. |  |  |  |  |  |  |  |  |  |  |
| 3. | Laikausi mokinio taisyklių. |  |  |  |  |  |  |  |  |  |  |
| **Kultūrinė kompetencija** | |  | | | | | | | | | |
| 1. | Dalyvauju renginiuose. |  |  |  |  |  |  |  |  |  |  |
| 2. | Skaitau knygas. |  |  |  |  |  |  |  |  |  |  |
| **Komunikavimo kompetencija** | |  |  |  |  |  |  |  |  |  |  |
| 1. | Esu draugiškas (-a), mandagus (-i), geranoriškas(-a) |  |  |  |  |  |  |  |  |  |  |
| 2. | Gebu dirbti komandoje/ grupėje. |  |  |  |  |  |  |  |  |  |  |
| 3. | Gebu valdyti savo emocijas. |  |  |  |  |  |  |  |  |  |  |
| 4. | Turiu draugų, moku bendrauti. |  |  |  |  |  |  |  |  |  |  |
| 6. | Laikausi mokinio taisyklių. |  |  |  |  |  |  |  |  |  |  |
|  | **Kūrybiškumo kompetencija** |  |  |  |  |  |  |  |  |  |  |
| 1. | Stengiuosi kurti darbelius. |  |  |  |  |  |  |  |  |  |  |
|  | **Skaitmeninė kompetencija** |  |  |  |  |  |  |  |  |  |  |
| 1. | Naudoju skaitmenines priemones mokymuisi. |  |  |  |  |  |  |  |  |  |  |
|  | **Pilietiškumo kompetencija** |  |  |  |  |  |  |  |  |  |  |
| 1. | Dalyvauju pilietinėse iniciatyvose. |  |  |  |  |  |  |  |  |  |  |